Sagunt acull la Fira de l’Ocupació PICE 2021
12 de novembre 2021

![Cartell Fira Ocupació](/media/yx4d3tas/90-c_pice.jpg?width=399&height=266&mode=max)  ![Regidora Maria Jose Carrera](/media/pkfdua1e/c_img_6402.jpg?width=400&height=267&mode=max)

Sagunt rebrà el pròxim dimecres, 17 de novembre, la Fira de l'Ocupació que organitza Cambra València i el departament de Promoció Econòmica de l’Ajuntament de Sagunt, amb la col·laboració de la Diputació de València i a més compta amb el cofinançament del Fons Social Europeu. Amb l'objectiu d'activar i impulsar l'ocupació entre la ciutadania i les empreses locals, l'esdeveniment oferirà conferències i tallers on s'abordaran diferents temàtiques al voltant del món laboral.

La jornada, que se celebra en el Casal Jove de Port de Sagunt, comptarà amb la presència de la regidora de Promoció Econòmica i Industrial, María José Carrera, per a qui esta Fira suposa «**una magnífica oportunitat de bastir ponts de comunicació entre empreses i ciutadania. Este esdeveniment no sols permet conéixer la nova realitat laboral de la mà d'excel·lents ponents, també oferix la possibilitat d'aconseguir entrevistes de treball a les persones que assistisquen**».

L'acte tindrà la participació d'Alberto Soler, psicòleg especialista en educació i assessorament a famílies, qui oferirà la seua conferència sobre _Motivación y organización del tiempo en la búsqueda de empleo_. Amb posterioritat, els assistents podran participar dels tallers formatius _Sobre la persona, la empresa y el liderazgo_ de Yolanda Arenas; _De Leonardo da Vinci a Jack Ma: la gestión de los rechazos para encontrar nuestro verdadero potencial_ oferit per Simone Veglia; i el de _Técnicas de Ventas aplicadas para la búsqueda de empleo_ de Pablo Gutiérrez Merelles. 

Promoció Econòmica i Industrial participa activament d'esta iniciativa. «**Per a nosaltres, com a departament, és important oferir oportunitats d'ocupació a les persones, però també volem ser una administració pròxima i per això anime la gent a visitar-nos i a conéixer les diferents actuacions que estem duent a terme**» assenyala María José Carrera.

A més de les activitats que es desenvolupen, les persones que s'inscriguen i visiten la Fira de l'Ocupació podran formar part d'entrevistes amb les empreses que participen en aquesta activitat. Per a això, les persones interessades hauran d'enviar els seus currículums al següent enllaç: [https://www.feriaempleovalencia.com/entrevistas-sagunt/](https://www.feriaempleovalencia.com/entrevistas-sagunt/)  Amb posterioritat, les empreses filtraran les sol·licituds i desenvoluparan entrevistes personals al llarg del dia.

*   [](http://www.facebook.com/sharer.php?u=https://aytosagunto.es/va/actualitat/sagunt-acull-la-fira-de-l-ocupacio-pice-2021/ "Facebook")
*   [](http://twitter.com/share?url=https://aytosagunto.es/va/actualitat/sagunt-acull-la-fira-de-l-ocupacio-pice-2021/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-acull-la-fira-de-l-ocupacio-pice-2021/ "Linked In")
*   [](mailto:?body=https://aytosagunto.es/va/actualitat/sagunt-acull-la-fira-de-l-ocupacio-pice-2021/)